मारुति का नया कारखाना गुजरात में!  
जापान की सुजूकी मोटर कारपोरेशन के चेयरमैन   ओसामो सुजूकी गुरुवार को गुजरात के मुख्यमंत्री नरेंद्र मोदी से मुलाकात करेंगे।
देश की प्रमुख कार कंपनी मारुति सुजूकी इंडिया (एमएसआई) का नया संयंत्र गुजरात में लग सकता है। जापान की सुजूकी मोटर कारपोरेशन के चेयरमैन ओसामो सुजूकी गुरुवार को गुजरात के मुख्यमंत्री नरेंद्र मोदी से मुलाकात करेंगे, जिसमें गुजरात के विनिर्माण संयंत्र की योजना को अंतिम रूप दिया जा सकता है।  सूत्रों ने बताया कि मारुति सुजूकी इंडिया की यहां सालाना आम बैठक में भाग लेने के बाद सुजूकी की मुलाकात मोदी से गांधीनगर में होगी। उनके साथ मारुति सुजूकी इंडिया के चेयरमैन आर सी भार्गव, प्रबंध निदेशक शिन्जो नाकानिशी और उत्पादन प्रमुख एम एम सिंह भी होंगे।  मारुति ने इसी साल मई में कहा था कि वह गुजरात में अपने वेंडरों के साथ 18,0000 करोड़ रुपये तक का निवेश कर सकती है। कंपनी की योजना राज्य में दीर्घावधि में 20 लाख इकाइयों के उत्पादन की है। कंपनी ने हालांकि कहा है कि नए कारखाने के लिए गुजरात एक प्रबल संभावना है, वहीं एक सूत्र का कहना है कि यह लगभग तय हो चुका है।  सूत्रों ने बताया कि कंपनी अपने नए संयंत्र के लिए गुजरात सरकार से 1,000 एकड़ जमीन चाहती है। कंपनी मुंदड़ा बंदरगाह पर ढांचागत विकास के पहले ही निवेश कर चुकी है। यहां से वह ए-स्टार का यूरोप को निर्यात करती है। मारुति सुजूकी गुजरात में कारखाना ऐसे समय लगाने पर विचार कर रही है जब उसका इरादा भारतीय कार बाजार में 50 प्रतिशत हिस्सेदारी हासिल करने का है। भारतीय कार बाजार 2015 तक सालाना 45 से 50 लाख इकाई पर पहुंचने की उम्मीद है।  कंपनी ने हाल में अपने मानेसर के दूसरे कारखाने में आंशिक उत्पादन शुरू किया है, जबकि तीसरी इकाई लगाई जा रही है। 2012-13 तक कंपनी के मानेसर और गुड़गांव संयंत्रों की सालाना उत्पादन क्षमता कुल मिलाकर 17.5 लाख इकाई सालाना की होगी।  कंपनी ने मानेसर के कारखाने में अतिरिक्त उत्पादन क्षमता जोड़ने के लिए हरियाणा में 6,000 करोड़ रुपये के मध्यम अवधि निवेश की योजना बनाई है। कंपनी का इरादा इंजन उत्पादन के विस्तार और रोहतक में प्रशिक्षण कोर्स के विकास का है।